Vapaaehtoiset meripelastajat pelastivat 46 ihmistä vesiltä

Meripelastusseuran tehtävien määrä kasvoi edellisvuodesta noin 500:lla. Lehtikuva / Jussi Nukari

STT

Meripelastusseuran vapaaehtoiset pelastivat viime vuoden aikana vesiltä yhteensä 46 ihmistä hengenvaarallisista tilanteista. Seuran miehistöt tekivät lähes 2 000 pelastus- ja avunantotehtävää vuoden aikana. Tehtävien määrä kasvoi edellisvuodesta noin 500:lla.

Vapaaehtoisilta sai apua runsaat 3 700 ihmistä ja 1 600 alusta. Seuran mukaan veneilijä joutuu pulaan useimmiten teknisen vian tai huollon laiminlyönnin vuoksi. Meripelastusseuran yksiköt hoitavat noin kolmanneksen rannikon ja sisävesien meripelastustehtävistä.

Rajavartiolaitos puolestaan kirjasi viime vuonna yli 2 800 meripelastustehtävää, joissa autettiin lähes 4 400:aa ihmistä. Rajavartiolaitoksen mukaan tehtäviä oli 17,1 prosenttia enemmän kuin vuonna 2017. Syynä pidettiin suotuisia veneilysäitä.